ফের শহরে ইডির হানা

ওয়েব ডেস্ক: টাকার বিনিময়ে বেসরকারি মেডিক্যাল কলেজে এনআরআই কোটার আসন বিক্রির অভিযোগ। সেই মামলার তদন্তে এসে সাতসকালে শহরের একাধিক জায়গায় হানা দিল কেন্দ্রীয় তদন্তকারী সংস্থা এনফোর্সমেন্ট ডিরেক্টরেট- ইডি (Enforcement Directorate)। মঙ্গলবার সকাল থেকে নিউটাউন, বালিগঞ্জ-সহ কলকাতার একাধিক জায়গায় তল্লাশি চালাচ্ছেন তদন্তকারী আধিকারিকরা। অভিযান চলেছে একাধিক জায়গায়।

ইডি সূত্রে খবর, প্রবাসী ভারতীয়দের বেসরকারি মেডিক্যাল কলেজে এনআরআই কোটায় সিট পাইয়ে দেওয়ার প্রলোভন দেখিয়ে মোটা অঙ্কের টাকা নেওয়া হত। সেই মামলাতেই তদন্ত শুরু করেছে কেন্দ্রীয় তদন্তকারী দল। তল্লাশি চালানো হয় নিউটাউনের সিই ব্লকের আবাসনে সৌরভ সাহা নামে এক ব্যবসায়ীর বাড়িতে। সেখানেই চালানো হত কোচিং সেন্টার। এছাড়াও অভিযান চলেছে পার্ক সার্কাসের তারক দত্ত রোডে।

আরও পড়ুন: পাকিস্তানকে ফের ঝটকা, আর চাষের জল দেবে না ভারত

গত কয়েক বছর ধরেই এনআরআই কোটায় মেডিক্যালে ভর্তি নিয়ে দুর্নীতি নিয়ে চলছে তদন্ত। মাস কয়েক আগে ওই মামলায় কলকাতার যাদবপুরের একটি বেসরকারি মেডিক‍্যাল কলেজ-সহ রাজ্যের প্রায় ১৮টি বেসরকারি মেডিক‍্যাল কলেজে তল্লাশি অভিযান চালিয়েছিল ইডি। সেখান ত্থেকে ভর্তি সংক্রান্ত একাধিক নথি ও কম্পিউটারের তথ্যও বাজেয়াপ্ত করা হয়েছিল বলে দাবি।

তদন্তকারীরা আরও জানিয়েছেন, ওই সব নথি যাচাইয়েই ভর্তি সংক্রান্ত নানা বেআইনি তথ্য প্রকাশ্যে এসেছে। নথিতে কারচুপি করে এনআরআই কোটায় বেআইনি ভর্তির চক্রে কোটি কোটি টাকার লেনদেন হয়েছে বলেও ইডির তদন্তকারীদের সূত্রে দাবি। সেই মামলাতেই এ বার শহরে অভিযান চালাল ইডি।